वकील ने 4 राउंड फायरिंग की, दो गोली पेट में लगी, एक हाथ में; हालत गंभीर
Delhi Court Shooting वकील के भेष में एक व्यक्ति आया और उसने 4 राउंड फायरिंग की। घटना के तुरंत बांद महिला को AIIMS में भर्ती कराया गया है।
दिल्ली के साकेत कोर्ट में एक वकील ने एक महिला पर चार राउंड फायरिंग की। महिला को दो गोलियां पेट में और एक हाथ में लगी। महिला को फौरन AIIMS में भर्ती कराया गया है। बताया जा रहा है कि उसकी हालत गंभीर है। पुलिस ने बताया कि महिला फाइनेंशियल विवाद से जुड़े एक मामले की सुनवाई के लिए कोर्ट पहुंची थी। वहीं क्राइम ब्रांच टीम ने आरोपी को गिरफ्तार कर लिया है।
इस घटना का एक वीडियो सामने आया है। इसमें कोर्ट परिसर के लॉयर्स ब्लॉक के बाहर दोनों के बीच कहासुनी होती है। अचानक महिला हमलावर की तरफ जाती है, तभी वह पीछे हटता है और महिला पर फायरिंग शुरू कर देता है। महिला को दो गोलियां पेट में लगती हैं। तभी कुछ वकील घायल महिला को सहारा देते हैं। इस बीच हमलावर वहां से चला जाता है।
दावा- आरोपी ने महिला को 25 लाख रुपए दिए थे 
आरोपी की पहचान कामेश्वर प्रसाद सिंह उर्फ बिनोद सिंह के रूप में हुई है। उसे बार काउंसिल ने एक अलग मामले में निलंबित कर दिया था। दावा किया जा रहा है कि हमलावर वकील ने पीड़ित महिला को 25 लाख रुपए दिए थे। बाद में महिला पैसा लौटाने में आनाकानी कर रही थी।
उधर, महिला के पति ने मीडिया से बातचीत में बताया कि सुबह 10 बजे एक मामले की सुनवाई के लिए उसे कोर्ट में छोड़ दिया था। इसके तुरंत बाद उनके पास फोन आया कि उनकी पत्नी को गोली मार दी गई है। कामेश्वर नाम का एक व्यक्ति उससे पैसे ऐंठने की कोशिश कर रहा है।
कुछ दिनों पहले ही कोर्ट में एक वकील की हत्या हुई थी
कुछ दिनों पहले ही दक्षिण-पश्चिम दिल्ली के द्वारका में इस तरह की घटना सामने आई थी। बाइक सवार दो लोगों ने एक वकील की गोली मारकर हत्या कर दी थी। इस घटना में हमलावर वकील के भेष में थे।
घटना के बाद वकीलों की सुरक्षा के लिए दिल्ली हाईकोर्ट में एक याचिका दायर की गई थी। जिसमें वकीलों की सुरक्षा के बारे में चिंता जताई थी। याचिका में यह भी कहा गया था कि दिल्ली में एडवोकेट्स प्रोटेक्शन एक्ट पारित किया जाना चाहिए। अगर ऐसा नहीं किया गया तो वकीलों के खिलाफ अपराध बढ़ेंगे।
गैंगस्टर जितेंद्र गोगी पर कोर्ट में फायरिंग हुई थी
राजधानी के कोर्ट में इस तरह की घटनाओं में वृद्धि हुई है। 24 सितंबर 2021 को वकीलों के भेष में दो शूटर रोहिणी में कोर्ट के अंदर घुसे। इसके बाद उन्होंने गैंगस्टर जितेंद्र मान गोगी पर कई गोलियां चलाईं, जिससे उसकी मौत हो गई थी। हालांकि पुलिस ने जवाबी फायरिंग में दोनों हमलावरों को मार गिराया था।
ये खबर भी पढ़ सकते हैं...
लुधियाना में कोर्ट के बाहर फायरिंग, 2 युवकों को लगी गोली, दोस्त के साथ पेशी पर पहुंचे थे
पंजाब के लुधियाना में कोर्ट कॉम्प्लेक्स के बाहर कुछ लोगों ने एक पक्ष पर फायरिंग कर दी थी। इस दौरान 3 राउंड फायरिंग हुई थी। गोली लगने से 2 लोग घायल हो गए थे। एक घायल युवक की पहचान हिमांशु के रूप में हुई थी।पूरी खबर यहां पढ़ें...